二月中旬慮問過景靈宮門始見花卉呈君倚
作者：司馬光
朝代：宋

paragraphs: 賤生參府僚，勉強踰半歲。
終非性所好，出入意如醉。
訟庭敲扑喧，衆草絕生意。
不知有青春，倐忽已改燧。
周章連日忙，爛漫數宵睡。
軒窗岌飛舉，風雨頗恣睢。
謂言芳菲物，狼藉應掃地。
今晨呼馬出，歷獄問囚繫。
窈窕清宮深，倉琅朱門閉。
廣殿肅層陰，虛庭藹佳氣。
長楊委嫰綠，老柏凈新翠。
薜荔垂蜿延，奇石立贔屭。
豁然愁憤開，精神四面至。
事役難少留，馬去尚回睇。
亦足慰無聊，年華不都棄。